梅尧臣
依韵吴冲卿秋虫
梧桐叶未老，露滴玉井床。
秋虫如里胥，促织何苦忙。
苒苒机上丝，入夜为鼠伤。
织妇中夕起，投梭重徊徨。
那闻草根声，膏入然肝肠。
天子固明圣，措意如陶唐。
下民唯力穑，不见田畴荒。
岂知裒敛人，督责务健强。
所以机中女，心斗日月光。
年年租税在，聒耳信已常。
哀哉四海人，无不由此戕。
吴侯当厅时，静坐爱初凉。
方将同佳人，欢乐举杯觞。
繁鸣杂螇螰，感怆情不皇。
况蒙朝家恩，兄弟登俊良。
意虑宜恤物，以慰众所望。
今者秋虫篇，不异七月章。